Primera edició de les 24 Hores d'Innovació Barcelona per Dualiza Bankia.
Per primer cop a Catalunya, se celebra una marató d'innovació adreçada a alumnes d'FP.
La iniciativa permet la interacció de 200 estudiants de Formació Professional amb diferents empreses al voltant d'un repte estimulant i innovador.
Es tracta d'un esdeveniment organitzat i finançat pel Departament d'Educació i per la Fundación Bankia para la Formación Dual.
Amb aquesta hackató es pretén apropar el talent i el potencial creatiu de la Formació Professional a l'empresa i, per això, es proposa als alumnes, distribuïts en 24 equips, donar resposta a 24 reptes empresarials en només 24 hores.
Aquests reptes seran de diferents especialitats: màrqueting, informàtica, salut, fabricació, electrònica, automoció o química, per exemple.
I les seves solucions poden ser, de la mateixa manera, ben diverses: productes, software, serveis o creacions artístiques, no hi ha límit per a la creativitat i originalitat.
Els alumnes han d'idear, prototipar i presentar una solució al repte que se'ls hagi proposat i, per a fer-ho, tenen a la seva disposició diferents eines que els ajuden a elaborar-la.
Les 24H d'Innovació Barcelona suposen una gran oportunitat per als estudiants, però també per les empreses participants, ja que permet el contacte directe de companyies i organitzacions capdavanteres amb els futurs talents de la xarxa d'ensenyament més gran del país, en el marc d'una experiència única, motivadora, disruptiva i, sobretot, innovadora.
La primera edició compta amb el suport de:
Empreses, start-ups, laboratoris, associacions i ONGs plantegen els seus reptes i, per a donar-hi resposta, els estudiants participants formaran 24 equips multidisciplinaris, agrupats de manera aleatòria.
La voluntat és que, sumant les seves diferents capacitats, preparació, enginy i talent, hi donin resposta desenvolupant conceptes diversos, com ara productes, software, serveis, creacions artístiques, campanyes de comunicació i màrqueting o noves organitzacions.
A més, cada equip té un docent que els acompanya durant tot el procés d'elaboració de la proposta i un assessor expert que els guia en aspectes de comunicació abans de la presentació final de la seva resposta al repte.
Finalitzades les 24H d'Innovació Barcelona, els equips presenten les solucions i el jurat escull les millors propostes en base a criteris com l'originalitat, creativitat i innovació de les solucions i conceptes; el respecte pel medi ambient i el desenvolupament sostenible; la viabilitat tècnica i econòmica o la rellevància i utilitat per les necessitats dels usuaris.
L'esdeveniment arrencarà el dimecres, 18 de desembre, a les 9h, i finalitzarà l'endemà, 19 de desembre, a les 12:30h.
La informació relativa a la jornada es pot consultar al web www.24hbcn.com.
INS Bernat el Ferrer - Baix Llobregat
Salesians Sant Vicenç dels Horts - Baix Llobregat
INS Guillem Catà - Catalunya Central
INS Lacetània - Catalunya Central
INS Bonanova - Consorci d'Educació de Barcelona
INS de Nàutica de Barcelona - Consorci d'Educació de Barcelona
INS Escola del Treball de Barcelona - Consorci d'Educació de Barcelona
INS Guineueta - Consorci d'Educació de Barcelona
INS Joan d'Àustria - Consorci d'Educació de Barcelona
INS Lluïsa Cura - Consorci d'Educació de Barcelona
INS Mare de Déu de la Mercè - Consorci d'Educació de Barcelona
INS Pedralbes - Consorci d'Educació de Barcelona
INS Rambla Prim - Consorci d'Educació de Barcelona
INS Tecnològic de Barcelona - Consorci d'Educació de Barcelona
BEMEN3 - Consorci d'Educació de Barcelona
INS Escola d'Hostaleria i Turisme de Girona - Girona
INS Narcís Xifra i Masmitjà - Girona
INS Escola del Treball de Lleida - Lleida
Escola Pia Mataró - Maresme-Vallès Oriental